梁敏巧

梁敏巧係香港無綫電視經理人合約女藝員，做過傳媒工作者，亦係2019年度香港小姐競選參賽佳麗。

簡歷

個人背景 
梁敏巧曾經喺基督教香港信義會心誠中學讀過書，2013 年入到香港樹仁大學新聞與傳播學系，亦都曾經喺 2015 年夏天去到《人民日報》海外版實習，主要負責旅遊新聞嘅報道。而當佢喺 2017 年大學畢業之後，佢就去到《東方日報》度做港聞版記者。

參選香港小姐同加入無綫電視 
2019年5月，梁敏巧曾經喺社交平台貼文話感到自己嘅人生好悶，好想搵啲嘢去衝擊一下。之後佢去咗報名參加嗰年嘅《香港小姐》競選，佢起初仍然仲繼續做緊記者嘅工作，並且採訪當時發生緊嘅反逃犯條例修訂運動，直到大會通知佢入圍同叫佢去髮型屋整頭髮之後，佢就辭咗記者份工，同喺社交平台貼文，話自己最初只係以試下嘅心態去選港姐，同汲取人生經驗，冇諗過就一路走來，佢形容參選港姐絕對係挑戰，亦希望將來做到好似2015年度港姐冠軍麥明詩咁，去做一個有感染力嘅人，將正能量帶畀大家，並且幫助有需要嘅人，並且會盡力做好自己。

2019年8月13號，港姐競選舉行十強佳麗誕生嘅活動，當中喺才藝表演嘅環節，佢就表演矇眼彈奏蕭邦樂曲去展示自己嘅音樂造詣，而去到公佈十強佳麗嘅環節，當大會宣布梁敏巧入選十強之後，佢就即刻當堂喊咗出嚟。需要由活動主持麥美恩遞上紙巾同佢抹眼淚嚟去安慰，之後梁敏巧喺接受電視台娛樂新聞訪問嘅時候，就話覺得自己喺舞台上面嘅急才同自信相對較弱，希望將來會有所改善。最後佢都係無緣八強，原本打算去北京電影學院進修，但最後揀咗加入無綫電視，做咗經理人合約藝員，入職後主要做《東張西望》外景主持。

2019香港小姐競選 - 3號　梁敏巧 Maggie Leung - 佳麗檔案 - tvb.com

今日頭條 - 2019港姐佳麗梁敏巧主頁

無綫電視女藝員
香港細路電視節目主持人
香港記者
2019年度香港小姐競選佳麗
敏巧
香港樹仁大學舊生